Κάρολος λαντγράβος της Έσσης-Κάσσελ

Ο **Κάρολος**, (γερμανικά: *Karl*, 3 Αυγούστου 1654 - 23 Μαρτίου 1730) από τον Οίκο της Έσσης ήταν λαντγράβος της Έσσης-Κάσσελ (1670-1730).

## Βιογραφία
Γεννήθηκε στο Κάσσελ και ήταν ο δευτερότοκος γιος του Γουλιέλμου ΣΤ΄, λαντγράβου της Έσσης-Κάσσελ και της Χέντβιχ Σοφίας του Χοεντσόλερν, κόρης του Γεωργίου Γουλιέλμου, εκλέκτορα του Βρανδεμβούργου.

Το 1663 απεβίωσε ο πατέρας του και τον διαδέχθηκε ο μεγαλύτερος αδελφός του Γουλιέλμος Ζ΄, που όμως απεβίωσε το 1670 σε ηλικία 19 ετών. Τον διαδέχθηκε ο Κάρολος σε ηλικία 16 ετών και η μητέρα του ήταν επίτροπός του για τα επόμενα πέντε έτη.

Με τη διακυβέρνησή του οι συνέπειες του Τριακονταετούς Πολέμου στις καλλιέργειες ξεπεράστηκαν πιο γρήγορα από ότι στις πιο βιομηχανικές περιοχές της Γερμανίας. Δημιούργησε στρατό που συμμετείχε στον Πόλεμο της Ισπανικής Διαδοχής. Παρείχε τους στρατιώτες του ως μισθοφόρους σε άλλες χώρες.

Το 1685 παραχώρησε στον μικρότερο αδελφό του Φίλιππο ένα μικρό μέρος της Έσσης, που ονομάστηκε Φίλιππσταλ. Ο Φίλιππος έγινε *εξίσου κυβερνήτης (pari passu, paréage)* της περιοχής με τον Κάρολο.

### Οικονομία
Το 1685 υιοθέτησε την *Παραχώρηση Ελευθερίας* στους Ουγενότους και Βαλδένσιους: πολλοί εξόριστοι από τη Γαλλία ήλθαν να εγκατασταθούν με δικές τους εκκλησίες και σχολεία. Από τους 4000 που ήρθαν διωγμένοι στη Βόρεια Έσση, οι 1700 ίδρυσαν την Ομπερνόιστατ (Άνω Νέα Πόλη).

Κατά τις επιταγές του Μερκαντιλισμού ίδρυσε το 1679 στη συνοικία Μπετενχάουζεν του Κάσσελ εγκαταστάσεις επεξεργασίας ορειχάλκου (Messinghof), πυο αποτελεί σήμερα το παλαιότερο βιομηχανικό μνημείο της Βόρειας Έσσης. Ίδρυσε την πόλη Ζίμπουργκ (μετέπειτα Κάρλσχαφεν, σήμερα Μπαντ Κάρλσχαφεν) και μετέφερε προτεστάντες πρόσφυγες εκεί. Για να παρακάμψει τα τελωνειακά σύνορα άρχισε την κατασκευή καναλιού από τον ποταμό Ντίμελ στο Κάσσελ, αλλά έπειτα το έργο σταμάτησε.

### Πολιτισμός
Σχεδίασε το πάρκο *προστασίας της Φύσης* δυτικά της Έσσης. Κατασκεύασε το *μνημείο του Ηρακλή* με καταρράκτες και ιταλικής επιρροής αψίδες. Κοντά στην πόλη μεταρρύθμισε το *πάρκο του Μαυρικίου* και πρόσθεσε στο ανάκτορο έναν πορτοκαλεώνα (Orangerie). Τα ιστορικά ενδιαφέροντά του τον έκαναν να ξεκινήσει το 1709 αρχαιολογικές ανασκαφές στο Μάντερ Χάιντε.

## Οικογένεια
Νυμφεύτηκε την εξαδέλφη του Μαρία-Αμαλία των Κέττλερ, κόρη του Ιακώβου, δούκα της Κουρλάνδης και είχε τέκνα:
* Φρειδερίκος 1676-1751, λαντγράβος της Έσσης-Κάσσελ (1730-51) και βασιλιάς της Σουηδίας (1720-51) ως σύζυγος της Ουλρίκε Ελεονώρας του Βίττελσμπαχ, κόρης του Καρόλου ΙΑ΄ της Σουηδίας.
* Σοφία -Καρλόττα 1678-1749), παντρεύτηκε τον Φρειδερίκο Γουλιέλμο, δούκα του Μεκλεμβούργου-Σβερίν.
* Κάρολος 1680-1702, απεβ. 22 ετών.
* Γουλιέλμος Η΄ 1682-1760, λαντγράβος της Έσσης-Κάσσελ.
* Λεοπόλδος 1684-1704, απεβ. 20 ετών.
* Λουδοβίκος 1686-1706, απεβ. 20 ετών.
* Μαρία-Λουίζα 1688-1765, παντρεύτηκε τον Ιωάννη Γουλιέλμο Φρίζο του Νάσσαου, πρίγκιπα της Οράγγης.
* Μαξιμιλιανός 1689-1753, στρατάρχης.
* Γεώργιος-Κάρολος 1691-1755, στρατηγός.
* Βιλελμίνη-Καρλόττα 1695-1722.

Το 1711 απεβίωσε η Μαρία-Αμαλία και ο Κάρολος έκανε σχέση με τη Ζαν Μαργκερίτ ντε Φρερ, μαρκησία του Λανγκαλερί, αλλά ο γιος τους απεβίωσε μικρός.

Η επόμενη ερωμένη του ήταν η Βαρβάρα Χριστίνα φον Μπέρνχολντ, που ζούσε στο ανάκτορο Μπελβιού του Κάσσελ και ο Κάρολος Ζ΄ των Αψβούργων της έδωσε τον τίτλο της *αυτοκρατορικής κόμισσας*.

## Πρόγονοι

## Παραπομπές


## Βιβλιογραφία
* (γερμανικά) [Theodor] Ilgen, "Karl", "Allgemeine Deutsche Biographie [ General German Biography ] ( ADB ), Band 15 [ Volume 15 ] (Λειψία: Duncker & Humblot, 1882), σελ. 292-296
*(γερμανικά) Hans Philippi, Landgraf Karl von Hessen-Kassel. Ein deutscher Fürst der Barockzeit [ Landgrave Charles of Hesse-Kassel: A German Prince of the Baroque Times ] ( Veröffentlichungen der Historischen Kommission für Hessen, Number 34 [ Publications of the Historical Commission of Hesse, Number 34 ] ) (Μάρμπουργκ: Elwert, 1976), ISBN 978-3770805648
*(γερμανικά) Hans Philippi, "Karl", Neue Deutsche Biographie [ New German Biography ] ( NDB ), Band 11 [ Volume 11 ] (Βερολίνο: Duncker & Humblot, 1977), ISBN 3-428-00192-3, σελ. 227-229 ( digitized )
*(γερμανικά) Pauline Puppel, Die Regentin. Vormundschaftliche Herrschaft in Hessen 1500–1700 [ The Lady Regents: Reigning Guardianship in Hesse 1500-1700 ] (Φραγκφούρτη: Campus, 2004), ISBN 978-0-521-81422-5, σελ. 236-277

## Εξωτερικοί σύνδεσμοι
* 

Κατηγορία:Γερμανοί οικονομολόγοι
Κατηγορία:Γερμανοί συλλέκτες έργων τέχνης